**ПОРЕСКЕ ПОГОДНОСТИ И ДИРЕКТНА ДАВАЊА ПРИВРЕДНИМ СУБЈЕКТИМА РАДИ УБЛАЖАВАЊА ЕКОНОМСКИХ ПОСЛЕДИЦА**

Уредба је објављена у наведеном броју службеног гласника дана 10. априла, а истог дана је ступила на снагу. Дакле, привредни субјекти, на које се Уредба односи, **могу да** користе **погодности из Уредбе већ од 10. априла.**

Предметна помоћ се, пре свега, огледа у:

**- фискалним погодностима која се огледају у одлагању доспелости и одлагању плаћања одређених јавних прихода;**

**- директним давањима из буџета привредним субјектима у виду минималне нето зараде за сваког запосленог у привредном субјекту.**

Право на фискалне погодности и директна давања може да се оствари под следећим условима:

**- да је реч о привредном субјекту у приватном сектору**;

**- да је тај субјект основан и регистрован код надлежног органа или организације пре 15. марта 2020. године;**

- **да предметни привредни субјект на дан 10. априла 2020. године (дан када је Уредба ступила на снагу) није смањио број запослених лица за више од 10% у односу на број запослених који је имао 15. марта 2020. године**, с тим што се у овај број **не рачунају запослени који су са привредним субјектом закључили уговор о раду на одређено време пре 15. марта 2020. године, а којима је период на који су закључили уговор о раду истекао у периоду од 15. марта 2020. године до 10. априла 2020. године. Под привредним субјектима у приватном сектору подразумевају се:**

-резидентна правна лица у смислу закона којим се уређује опорезивање добити правних лица;

- резидентни предузетници (предузетници, предузетници паушалци, предузетници пољопривредници и предузетници друга лица, у смислу закона којим се уређује порез на доходак грађана) и

- огранци и представништва страних правних лица.

Када је реч о ***фискалним погодностима***, ова мера за циљ има повећање ликвидности свих привредних субјеката у приватном сектору, а основни услови за примену ове мере су идентични за све пореске обвезнике без обзира на њихову економску снагу.

Уредбом је предвиђено да се ова мера реализује кроз **две фазе**.

**Прва фаза** подразумева **одлагање доспелости за плаћање одређених јавних прихода** који у складу са одговарајућим пореским законима **доспевају за плаћање у периоду од 1. априла до 30. јуна 2020. године, а изузетно до 31. јула 2020. године** - за порез и доприносе који се плаћају на зараду за месец јун 2020. године исплаћену у складу са прописима којима се уређује рад.

**Друга фаза** подразумева додатно **одлагање њиховог плаћања**, најдуже до 24 месеца без обавезе плаћања камате.

Са друге стране, фисклане погодности се **не односе на одлагање доспелости плаћања свих пореских обавеза**, већ на одлагање доспелости плаћања:

- **пореза и доприноса на зараде и накнаде зарада** и то за месец **март, април и мај 2020. године**, односно по избору пореског обвезника за месец **април, мај и јун 2020. године** за оне пореске обвезнике који су исплате зарада и накнада зараде за месец март 2020. године делимично или у целости извршили до дана ступања на снагу ове уредбе;

- **пореза и доприноса на личну зараду предузетника и предузетника пољопривредника** и то за **месец март, април и мај 2020. године**, односно по избору пореског обвезника за месец **април, мај и јун 2020. године** за оне пореске обвезнике који су исплату личне зараде предузетника и предузетника пољопривредника за месец март 2020. године делимично или у целости извршили до дана ступања на снагу ове уредбе;

- **аконтација пореза на приход од самосталне делатности за предузетнике и предузетнике пољопривреднике који су се определили за исплату личне зараде и предузетнике друга лица**, за **март, април и мај месец 2020. године**;

- **аконтација пореза и доприноса на приход од самосталне делатности за предузетнике и предузетнике пољопривреднике који се нису определили за исплату личне зараде**, за **март, април и мај месец 2020. године**;

**-аконтација пореза и доприноса на приход од самосталне делатности за предузетнике паушалце** за **март, април и мај месец 2020. године**;

- **аконтација пореза на добит правних лица** за **март, април, и мај месец 2020. године**, односно за обвезнике са пословном годином различитом од календарске, **аконтација пореза на добит правних лица које доспевају 15. априла, 15. маја и 15. јуна 2020. године.**

У складу са одредбама Уредбе, привредним субјектима - правним лицима (где се под правним лицима мисли и на огранке и представништва страних правних лица), **може да се одложи доспелост за плаћање**:

- **пореза и доприноса на зараде и накнаде зарада** - **до 4. јануара 2021. године**;

- **аконтације пореза на добит правних лица** (за **март, април, и мај месец 2020. године**) до подношења коначне пореске пријаве за 2020. годину, односно за обвезнике са пословном годином различитом од календарске, аконтација пореза на добит правних лица које **доспевају 15. априла, 15. маја и 15. јуна 2020. године** - **до предаје коначне пореске пријаве пореза на добит правних лица за одговарајући порески период**.

Предузетник и предузетник пољопривредник који порез и доприносе на приход од самосталне делатности плаћа самоопорезивањем, а није се определио за исплату личне зараде, остварује **право на одлагање доспелости за плаћање и одлагање плаћања:**

**- аконтација пореза и доприноса на приход од самосталне делатности**, сходном применом правила која се односе на одлагање доспелости за плаћање и одлагање плаћања аконтација пореза на добит за правна лица;

- **пореза и доприноса на зараде и накнаде зарада својих запослених**, сходном применом правила која се односе на правна лица у вези са одлагањем доспелости за плаћање и одлагањем плаћања пореза и доприноса на зараде и накнаде зараде.

Предузетницима паушалцима се, **по основу аконтација пореза и доприноса на приход од самосталне делатности за месец март, април и мај 2020. године:**

- првобитно **одлаже доспелост за плаћање ових обавеза за 4. јануар 2021. године**,

- а потом и пружа могућност **одлагања плаћања ових обавеза на 24 једнаке месечне рате**, **без плаћања камате** за време трајања одлагања плаћања дугованог пореза, **с тим да ће поступак и начин одлагања плаћања дугованог пореза и доприноса ближе уредити министар надлежан за послове финансија**.

Под ***директним давањима из буџета привредним субјектима у приватном сектору*** подразумева се **уплата бесповратних новчаних средстава привредним субјектима у складу са Уредбом, а која могу да се користе искључиво за исплате зарада и накнада зарада запосленима.**

Предузетник, предузетник паушалац, предузетник пољопривредник, предузетник друго лице, правна лица која су разврстана као микро, мала и средња у складу са законом којим се уређује рачуноводство, могу да остваре право на уплату бесповратних новчаних средстава из буџета, и то:

- **у мају 2020. године** у износу који се добија као **производ броја запослених са пуним радним временом за чије је зараде и накнаде зарада поднео Образац ППП-ПД за обрачунски период март 2020. године** и износа **основне минималне нето зараде за март 2020. године**;

- **у јуну 2020. године** у износу који се добија као **производ броја запослених са пуним радним временом за чије је зараде и накнаде зарада поднео Образац ППП-ПД за обрачунски период април 2020. године и** износа **основне минималне нето зараде за март 2020. године**;

- **у јулу 2020. године** у износу који се добија као **производ броја запослених са пуним радним временом за чије је зараде и накнаде зарада поднео Образац ППП-ПД за обрачунски период мај 2020. године и** износа **основне минималне нето зараде за март 2020. године**.

Правно лице које је разврстано као велико правно лице, може да оствари право на уплату бесповратних новчаних средстава **у износу који се добија као производ износа 50% основне минималне нето зараде за март 2020. године и збира броја**:

- **запослених са пуним радним временом за које је донето решење о прекиду рада почев од 15. марта 2020. године у складу са чланом 116. Закона о раду** и за које је послодавац - велико правно лице поднео Образац ППП-ПД и

- **запослених са пуним радним временом којима је донето решење о прекиду рада почев од 15. марта 2020. године у складу са чланом 117. Закона о раду, по основу решења надлежног државног органа донетог у вези са болешћу ЦОВИД-19** и за које је послодавац - велико правно лице поднео Образац ППП-ПД.

Бесповратна новчана средства се исплаћују:

- **у мају 2020. године**, за чије накнаде зарада је послодавац - велико правно лице поднео Образац ППП-ПД за **март 2020. године**;

- **у јуну 2020. године**, за чије накнаде зарада је послодавац - велико правно лице поднео Образац ППП-ПД за **април 2020. године**;

- **у јулу 2020. године**, за чије накнаде зарада је послодавац - велико правно лице поднео Образац ППП-ПД за **мај 2020. године**.